Esmeraldasas (upė)
Esmeraldasas (isp. Río Esmeraldas) – upė šiaurės vakarų Ekvadore, viena svarbiausių pakrantės juostoje. Prasideda vakariniuose Andų šlaituose, upokšniais, tekančiais nuo Kajambės, Antisanos, Sinčolagvos, Kotopaksio, Iljinisos ir kitų ugnikalnių ledynų. Teka dviem pagrindinėmis ištakomis – Blanku ir Kinindė – kurios susilieja ties Kinindės miestu. Teka į šiaurės vakarus derlingomis lygumomis per Esmeraldaso provinciją. Įteka į Ramųjį vandenyną ties Esmeraldaso miestu. Didžiausias intakas – Gvajaljabamba (dešinysis). Pagrindiniai miestai prie Esmeraldaso: Kinindė, Vičė, Esmeraldasas.